Gebeurlikheidsplan in plek gestel ná ontwrigting in parlementDie polisie moes op 21 Augustus 2014 ingryp toe lede van die EFF en ANC mekaar by die Nasionale Vergadering wou pak Foto: Nardus Engelbrecht/SAPA Minister Nosiviwe Mapisa-Nqakula het Dinsdag tydens ‘n mediakonferensie in die parlement gesê die gesag van die staat en die parlement sal nie ondermyn word nie. “Sekere maatreëls is met onmiddellike effek deur die veiligheidsgroepering in plek gestel om te verseker dat dit nooit weer gebeur nie.” Nosiviwe Mapisa-Nqakula het uitgevaar teen die EFF wat Donderdag chaos in die Nasionale Vergadering veroorsaak het terwyl president Jacob Zuma besig was om vrae te antwoord. Mapisa-Nqakula en Nathi Mhleko, minister van polisie, wou egter nie uitbrei oor die maatreëls wat in plek gestel is nie. Nhleko sê ‘n dit is die eerste keer dat so iets in die parlement gebeur het sedert die aanvang van demokrasie. “Niemand het dit verwag nie. Dit is soos om in ‘n kerk in te stap en ‘n danspartytjie te verwag.” Baleka Mbete, speaker van die parlement, het Donderdag vir Julius Malema, leier van die EFF, en lede van sy party uit die Nasionale Vergadering gejaag. Chaos het uitgebreek nadat lede van die EFF “betaal die geld terug” begin dreunsing het terwyl pres. Zuma vrae oor Nkandla geantwoord het.